รัฐบาลไทย-ข่าวทำเนียบรัฐบาล-วันประวัติศาสตร์ 2 ชาติ “จีน-ไทย” ร่วมฉลองการส่งออกทุเรียนไทยผ่านด่านตงซิงล็อตปฐมฤกษ์สำเร็จ  “เฉลิมชัย” สั่งเดินหน้าเปิดเส้นทางโลจิสติกส์ระบบราง “เชื่อมไทยเชื่อมโลก” ผ่านด่านผิงเสี
วันศุกร์ที่ 14 พฤษภาคม 2564
วันประวัติศาสตร์ 2 ชาติ “จีน-ไทย” ร่วมฉลองการส่งออกทุเรียนไทยผ่านด่านตงซิงล็อตปฐมฤกษ์สําเร็จ “เฉลิมชัย” สั่งเดินหน้าเปิดเส้นทางโลจิสติกส์ระบบราง “เชื่อมไทยเชื่อมโลก” ผ่านด่านผิงเสี
วันประวัติศาสตร์ 2 ชาติ “จีน-ไทย” ร่วมฉลองการส่งออกทุเรียนไทยผ่านด่านตงซิงล็อตปฐมฤกษ์สําเร็จ “เฉลิมชัย” สั่งเดินหน้าเปิดเส้นทางโลจิสติกส์ระบบราง “เชื่อมไทยเชื่อมโลก” ผ่านด่านผิงเสียงและด่านหนองคาย”
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานที่ประชุมคณะกรรมการพัฒนาและบริหารจัดการผลไม้ (Fruit Board) เปิดเผยว่า เช้าวันนี้ (14 พฤษภาคม 2564) เทศบาลเมืองตงซิงได้จัดพิธีต้อนรับผลไม้ไทยล็อตแรก และแถลงข่าวการนําเข้าผลไม้ไทยมายังประเทศจีนผ่านด่านตงซิง โดยมีนายเฉิน เจี้ยนหลิน รองเลขาธิการพรรคคอมมิวนิสต์และนายกเทศมนตรีเมืองตงซิง เป็นประธานฝ่ายจีน และนางสาวเบญจมาศ ตันเวทยานนท์ กงสุลใหญ่ ณ นครหนานหนิง เป็นผู้แทนฝ่ายไทย เพื่อประชาสัมพันธ์ให้กับผู้ประกอบการนําเข้าผลไม้ของจีนทราบถึงโอกาสและศักยภาพในการนําเข้าผลไม้จากไทยผ่านด่านตงซิงที่สามารถดําเนินการได้รวดเร็ว โดยใช้เวลาในการขนส่งออกจากไทยและเข้าจีนได้ในระยะเวลาเพียง 2 วันเท่านั้น
โดยนายปรัตถกร แท่นมณี กงสุล (ฝ่ายเกษตร) ประจําสถานกงสุลใหญ่ ณ นครกว่างโจวรายงานว่า เมื่อช่วงเช้าวันที่ 11 พฤษภาคม 2564 ได้ประเดิมส่งออกทุเรียนตู้ปฐมฤกษ์เพื่อทดลองนําร่องในการขนส่งผ่านด่านตงซิง จํานวน 2 ตู้คอนแทนเนอร์ ปริมาณรวม 36 ตัน มูลค่ากว่า 4 ล้านบาท ซึ่งพบว่ารถขนส่งสามารถผ่านเข้าด่านตงซิงและผ่านพิธีการศุลกากรได้อย่างราบรื่น โดยผู้ประกอบการจีนได้ทําการต้อนรับตู้ทุเรียนตู้แรกของไทย ณ ตลาดการค้าสินค้าเกษตรฟู่หมินตงซิงกว่างซี เมื่อเวลา 23.48 น. ตามเวลาท้องถิ่น ของวันที่ 12 พฤษภาคม 2564 ซึ่งเป็นผลจากการที่สํานักงานศุลกากรแห่งชาติจีน (GACC) ได้ประกาศให้ด่านตงซิง (สะพานข้ามแม่น้ําเป่ยหลุนแห่งที่ 2) สามารถนําเข้าผลไม้จากต่างประเทศได้ ตั้งแต่วันที่ 29 เมษายน 2564 ซึ่งเป็นผลมาจากหน่วยงานที่เกี่ยวข้อง ได้แก่ กรมวิชาการเกษตร สํานักงานมาตรฐานสินค้าเกษตรและอาหารแห่งชาติ และฝ่ายเกษตรฯ กว่างโจว โดย ดร. เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้การเจรจาและผลักดันการทําความตกลงกับสํานักงานศุลกากรแห่งชาติจีน (GACC) จนเห็นชอบร่วมกันให้บรรจุด่านตงซิงเข้าไปในร่างพิธีสารว่าด้วยข้อกําหนดในการกักกันโรคและตรวจสอบสําหรับการขนส่งผลไม้ไทยที่ส่งออกผ่านประเทศที่สามเข้าสู่สาธารณรัฐประชาชนจีน
นายอลงกรณ์ กล่าวอีกว่า ด่านตงซิงตั้งอยู่ที่เมืองระดับอําเภอตงซิงของเมืองฝางเฉิงก่าง เขตปกครองตนเองกว่างซีจ้วง อยู่ห่างจากด่านหมงก๋าย จังหวัดกว่างนินห์ ของเวียดนาม เพียง 500 เมตร และได้รับอนุญาตให้เป็นด่านนําเข้าผลไม้จากต่างประเทศทางบกเป็นแห่งที่ 3 ของเขตฯ กว่างซีจ้วง ต่อจากด่านโหย่วอี้กวน และด่านรถไฟผิงเสียง ซึ่งด่านตงซิงสามารถรองรับรถบรรทุกสินค้าเข้าออกได้ไม่ต่ํากว่า 2,000 คันต่อวัน จึงเป็นด่านทางบกที่มีศักยภาพในการนําเข้าผลไม้จากไทย นอกเหนือจากด่านโม่ฮาน มณฑลยูนนาน ด่านโหย่วอี้กวน และด่านรถไฟผิงเสียง เขตฯ กว่างซีจ้วง ซึ่งจะเป็นอีกหนึ่งทางเลือกของการส่งออกผลไม้ของไทยไปยังจีน ช่วยแก้ปัญหารถติดสะสมบริเวณหน้าด่านโหย่วอี้กวน โดยเฉพาะในฤดูกาลส่งออกทุเรียนในขณะนี้ รวมทั้งยังช่วยเพิ่มโอกาสทางการค้าให้กับผู้ส่งออกไทย
ที่ปรึกษารัฐมนตรีว่าการกระทรวงเกษตรฯ ยังเปิดเผยด้วยว่า ดร. เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้สั่งการให้เดินหน้าเปิดเส้นทางโลจิสติกส์ระบบรางเพื่อ “เชื่อมไทยเชื่อมโลก” ผ่านด่านผิงเสียงและด่านหนองคาย หลังจากประสบความสําเร็จในการเปิดด่านและขนส่งสินค้าได้จริงในทุกด่านโดยเฉพาะล่าสุดคือด่านตงชิงโดยย้ําให้เร่งดําเนินการให้ทันต่อการเปิดเส้นทางรถไฟจีน-ลาว.